Щомахуэ Юрий Аслъэнджэрий и къуэр
И ныбжьыр илъэс 81-нэм иту 2018 гъэм накъыгъэм и 10-м дунейм ехыжащ мэкъумэш IэнатIэм и къызэгъэпэщакIуэ IэкIуэлъакIуэ, щIэныгъэ, жылагъуэ лэжьакIуэ, мэкъумэш щIэныгъэхэм я доктор, профессор Щомахуэ Юрий Аслъэнджэрий и къуэр.
Щомахуэ Юрий 1937 гъэм фокIадэм и 25-м Тэрч посёлкэм къыщалъхуащ. Бгырыс мэкъумэш институтым щIэтIысхьэн и пэкIэ Мало-Къэбэрдей МТС-м комбайнеру щылэжьащ, институтыр къиуха нэужь ар Тэрч районым хыхьэ Курп Ипщэ къуажэм щыIа «40 лет Октября» колхозым и агроном нэхъыщхьэу ягъэуващ. 1963 гъэм и мэлыжьыхь мазэм Май районым ХХII парт съездым и цIэкIэ щыIа совхозым Iэпхъуэри, IэнатIэ зэмылIэужьыгъуэхэм пэрытащ, 1973 гъэм щыщIэдзауэ илъэс 27-кIэ а совхозым и унафэщIу щытащ. А лъэхъэнэм Къэбэрдей-Балъкъэрым и мызакъуэу, совхозыр къэрал псом цIэрыIуэ щыхъуащ.
Станицэр зэIузэпэщ щIыным, абы дэсхэм я псэукIэр егъэфIэкIуэным хуэгъэзауэ Щомахуэ Юрий куэд зэфIигъэкIащ. А зэманым яухуащ щэнхабзэмкIэ унэр, школыщIэ, сымаджэщ, псэупIэ унэу 50, дэтхэнэри фэтэр 12 хъууэ унищ, сабий 320-рэ зэкIуалIэ сад, унагъуэ псоми газымрэ псымрэ ирашэлIащ.
Пенсэм кIуа иужь Щомахуэ Юрий лэжьащ КъБР-м щакIуэ IуэхухэмкIэ и управленэм и унафэщIу.
Абы тэмэму зэдихьыфырт мэкъумэш IэнатIэмрэ щIэныгъэ Iуэхухэмрэ. АгрохиемкIэ Прянишников Д. Н. и цIэр зезыхьэ урысейпсо щIэныгъэ-къэхутакIуэ институтым щыпхигъэкIащ кандидат диссертацэр, нэхъ иужькIэ — доктор диссертацэр. Щомахуэ Юрий щIыр зехьэнымрэ агрохимиемрэ ятеухуа щIэныгъэ лэжьыгъэу 100-м щIигъу итхащ, абыхэм монографиеу 5 яхэту.
Иужьрей зэманым ар Къэбэрдей-Балъкъэр къэрал аграрнэ университетым агрохимиемкIэ и кафедрэм и профессору щытащ, кандидат, доктор диссертацэхэм хэплъэнымкIэ совет щхьэхуэм хэтащ, апхуэдэу Мэкъумэш щIэныгъэхэмкIэ Урысей академием щIыр зехьэнымкIэ, мелиорацэмкIэ, мэз хозяйствэмкIэ и къудамэм агрохимиемкIэ и секцэм и бюром хэтащ, «Кавказ Ищхъэрэ» ассоциацэм и советым КъБР-м и Правительствэм къыбгъэдэкIыу щылэжьащ.
Щомахуэ Юрий сыт щыгъуи жыджэру жылагъуэ лэжьыгъэм хэтащ, депутату зыбжанэрэ хахащ, КъБР-м и Совет Нэхъыщхьэм, КъБР-м и Парламентым мэкъумэш IуэхухэмкIэ я комиссэхэм я унафэщIу щытащ.
Абы иригъэкIуэкIа лэжьыгъэшхуэм хуэфэщэн гулъытэ къэралым къыхуищIащ. Щомахуэ Юрий Ленин орденыр, ГуащIэдэкI Бэракъ Плъыжь орденыр, «ЩIыхь Дамыгъэ» орденыр, «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр, медалу 6 къратащ, «Урысейм мэкъумэш хозяйствэмкIэ щIыхь зиIэ и лэжьакIуэ» цIэ лъапIэр къыфIащащ.
Къэбэрдей-Балъкъэрым и къуэ нэхъыфIхэм ящыщ зыр, лэжьакIуэшхуэр, щIэныгъэлI цIэрыIуэр, цIыху хьэлэмэтыр сыт щыгъуи ягу илъынщ абы дэлэжьахэмрэ зыцIыхуу щытахэмрэ.
КIуэкIуэ Ю. А., Егоровэ Т. Б., Мусуков А. ТI., Канунников В. А., Къуэдзокъуэ М. М., Амщокъуэ Ф. Къ., Аттаев Ж. Ж., АфэщIагъуэ М. Хь., Берд Хь. А., Бозий Н. М., Бэлэтокъуэ В. Хь., Вэрокъуэ В. Хъ., Геляхов А. С., Говоров С. А., Губин Г. С., Дадэ М. А., Евтушенкэ Н. Н., Евтушенкэ С. В., Жанатаев С. А., Жыджэт А. А., Залиханов М. Ч., Зумакулов Б. М., Къалэ З. А., Канунников А. Д., Къардэн М. Н., Къэрмокъуэ Хь. М., КIэрэф М. А., Клевцов М. М., Мамхэгъ А. Ш., Маслов Н. А., Мокаев К. А., Нэхущ З. А., Пэнагуэ М. А., Сэхъу В. Къ., Сэхъурокъуэ Хь. Хь., Тау П. КI., Федченкэ Л. М., Хьэжу В. Ш., Хьэщхъуэжь А. Б., Шыхъуэбахъуэ М. Хь.
